Knie vervang deur robot, eerste keer in Afrika | Maroela Media
Dr. McCreary voer die operasie uit. (Foto: Verskaf)
'n Suid-Afrikaanse hospitaal in Johannesburg het dié week geskiedenis gemaak toe die eerste knievervanging op die vasteland met behulp van 'n gemeganiseerde armstelsel daar uitgevoer is.
Dr. Chris McCready, 'n ortopediese sjirurg by die Netcare Linksfield-hospitaal in Johannesburg, en sy span is dié week deur die nuutste tegnologie, in die vorm van die Mako-gemeganiseerde arm, in dié knievervanging bygestaan.
"Daar is tans geen nasionale register vir plaaslike algehele knievervangings nie, maar met 'n geraamde 8 000 tot 10 000 knievervangings wat jaarliks in Suid-Afrika gedoen word, sal hierdie tegnologie 'n nuwe era in litvervangings inlui," sê McCready.
Die tegnologies gevorderde stelsel wat vir volle knievervangings, gedeeltelike knievervangings en heupvervangings aangewend kan word, is reeds in Europa, die VSA en die Verenigde Koninkryk bewerkstellig.
Die stelsel is verlede jaar in meer as 250 000 operasies gebruik.
"Die voordeel van die stelsel is dat dit reeds vóór die operasie die data wat deur 'n rekenaartomografie-skandering van die pasiënt se knie uitgewys is, gebruik om 'n driedimensionele operasionele plan uit te werk wat eie aan elke pasiënt is.
"Die tegnologie stel die dimensies van die snye wat gemaak word vas sodat die perfekte grootte van die implantate vooraf beplan kan word. Gedurende die operasie verskaf die robotiese armstelsel gedetailleerde visuele, ouditiewe en tasbare terugvoering aan die sjirurg, wat hom of haar help om die posisie en belyning van die implantate op die perfekte plek te plaas," sê McCready.
Die stelsel, wat te alle tye deur die sjirurg beheer word, verskaf ook 'n beskermingsmeganisme aan die pasiënt, juis omdat dit die spesifieke gebiede waar die operasie moet plaasvind vooraf identifiseer en skade aan sleutelstrukture in die knie voorkom.
Ander voordele vir pasiënte, gegrond op uitkomste van dié soort operasies op 'n internasionale databasis, is dat dié operasie bydra tot meer gebalanseerde knievervangings wat ook meer natuurlik voel, asook 'n korter hospitaaltyd, minder pyn ná die operasie en 'n vinniger herstelperiode.
Deel van: Gesondheid, Goeie nuus, SA-nuus, Tegnologie
Solidariteit behaal oorwinning in hof oor Landbouraad
Solidariteit oortref doelwitte vir 2020
Baie goei nuus. Ek glo ek is amper gereed daarvoor want my kniee is lekker seer. Moet nog net daai geldjie bymekaar kry. Ek verstaan koste om een knie te vervang beloop ongeveer R100 000?
Soos mangel en blindederm operasies (na my beskeie mening) oorbodig is … omdat dit VOORKOM moet word …. netsó moet knie vervanging liewer VOORKOM word!
Of gaan die medici te veel geld verloor?
Ai wonderlik en aj, wees positief, robotte kry nie 'n salaris nie, operasies kan goedkoper word en kan die koste dieslfde bly of nie styg nie. Ek stel ook uit om 'n operasie te voorkom maar iewers gaan dit dalk noodsaaklik word en hopelik sal dit gratis wees en sommer tydens my teetyd gedoen word, en wie weet dalk loop ek sommer etenstyd al, sonder my krukke saam my vrou vir lekker stukkie steak in die kafeteria. Wees positief, dit werk, negatiewiteit wark andersom, dan gaan alles verkeerd en gebeur dit nie.
Hoe op deeske aarde wil jy 'n knievervanging voorkom? As die ding klaar is is hy klaar! Osteoartritis laat hom nie voorskryf nie. Niks, geen oefening of wat ook al gaan dit beter maak of voorkom nie. En 'n septiese apendiks? Hoe wou jy dit voorkom? Dank die here my mangels is uit. Die goed het my lewe hel gemaak!
Hoop hierdie robotiese prosedures gaan beskikbaar wees in die staat hospital teen 2026 wanneer NHI geimplimenteer word.